J. Paška, poslanec: (2002-02-06):
Pán minister, hovorili ste, že konáte zásadovo a zodpovedne. Ja sa vás pýtam, prečo potom netrváte na tom, čo povedal predseda vlády, že budete žiadať od maďarskej strany, aby Slovenskú republiku, tak ako Rakúsko, vyňala z platnosti a účinnosti maďarského krajanského zákona. To ste tvrdili v januári, dnes ste už akosi zabudli na tento váš sľub. Takže konajte zásadne a zodpovedne a držte slovo. To, čo ste povedali a sľúbili občanom, to aj realizujte. Ďalej ste sa vyjadrili, že konáte transparentne. No tak ak chcete konať transparentne, tak vás poprosím, dajte k dispozícii pánom poslancom návrh dohody, ktorú ste poslali do Budapešti. Rokujeme tu o probléme, ktorý sa týka vysporiadania vzťahov s Maďarskou republikou a riešenia tohto problému, čo sa týka krajanského zákona, ale nemáme na stole stanovisko vlády a návrh dohody a nevieme, v akom zmysle naša vláda koná. A už iba na záver. Vyjadrili ste sa, že nechodíte sa do Budapešti doprosovať. Nuž to je pravda, do Budapešti nie, vy sa chodíte doprosovať na Gunduličovu ulicu, na sekretariát Strany maďarskej koalície, pretože tam je váš koaličný partner, bez ktorého by ste nevedeli vládnuť. A to, čo vám dovolí na Gunduličovej ulici sekretariát Strany maďarskej koalície, iba to realizujete. Za rámec tejto požiadavky nejdete. (Ruch v sále.) Prepáčte, na Žabotovej. I. Presperín, podpredseda NR SR: Pán poslanec Kačic. Mikrofón pre pána poslanca Kačica. P. Kačic, poslanec: Vážený pán minister, memorandum Rumunska a Maďarska, alebo prístup Rakúska a Maďarska je iný ako Slovenska a Maďarska k Zákonu o Maďaroch žijúcich v susedných krajinách. Hnutie za demokratické Slovensko – ľudová strana, nie je za arogantné riešenie tohto problému, ale za riešenie vecné. Pán minister, my kritizujeme vládu Slovenskej republiky za riešenie tohto problému. Terajšie vaše vystúpenie je podľa mňa prvé k tejto veci a váš alibistický postoj nie je dostačujúci pri riešení týchto náležitostí. Doteraz ste v tom nechali len štátneho tajomníka pána Chleba. Buďte chlap a razantne vstúpte do problému! Využite to, možno budete tretí kandidát za lídra SDKÚ. I. Presperín, podpredseda NR SR: Pani poslankyňa Podhradská. M. Podhradská, poslankyňa: Ďakujem za slovo, pán predsedajúci. Pán minister, povedali ste, že ste smutný z toho, že tu odzneli urážlivé a nepremyslené výroky. Aj ja som smutná, len vy by ste tieto vaše kritické výhrady mali adresovať predovšetkým neprítomnému premiérovi tejto vlády, lebo, ak sa dobre pamätám, bol to práve on, z úst ktorého vyšli urážlivé a nepremyslené výroky na adresu opozície. Tvrdíte, že netreba nič uponáhľať, dokonca ste sa v rozhovore, ktorý ste dali jednému zo slovenských médií, vyjadrili, že ešte nenastal ten správny moment, že treba uvážlivo konať. Nechápem, na čo čakáte. Chcem vás upozorniť, že teraz je február, je 6. februára 2002. Zákon bol prijatý 19. júna 2001. Rakúska strana svoje výhrady voči zákonu Maďarom predložila v apríli, v máji 2001, pán minister, a dosiahli to, čo chceli. Rakúsko bolo zo zákona vyňaté. A vy ešte stále teraz vo februári 2002 tvrdíte, že ešte nenastal ten správny moment. Tak to tu už naozaj ostáva len rozum stáť! Súhlasím s vami aj v tom, pán minister, že tu naozaj nejde o SMK, lebo tento zákon prijal maďarský parlament. Ale my nemôžeme ostať slepí voči tomu, že Strana maďarskej koalície tento zákon obhajuje a že ho napokon prostredníctvom Združenia za spoločné ciele na Slovensku aj realizuje. To sú veci, voči ktorým nemôžeme ostať hluchí. I. Presperín, podpredseda NR SR: Ďakujem. Pán poslanec Cuper. J. Cuper, poslanec: Pán minister, som rád, že ste potvrdili to, čo je v tejto učebnici medzinárodného práva verejného, teda v tomto smere sa, dúfam, neurazíte a nebudete vystupovať voči mne tak ako pán Árpád Duka-Zólyomi alebo Zvolenský. Váš posun je oproti tejto učebnici iba v tom, že ste vlastne priznali, že Strana maďarskej koalície a jej lídri klamú aj v tomto parlamente vo svojich vystúpeniach. Teda ak je zákon, ako ste sám povedali, porušením medzinárodného práva a nie je platný na území Slovenskej republiky, pýtam sa: Čo urobila vláda, aby sa nerealizoval na území Slovenskej republiky? To ostatné nás veľmi nezaujíma. Mne pán minister Šimko povedal, že vláda nemá nijaké páky. Pán minister Šimko by mal zvážiť svoje zotrvanie v úrade. Vláda podľa čl. 120 Ústavy Slovenskej republiky má všeobecnú nariaďovaciu právomoc. Nemusí čakať na vydanie zákona Národnej rady Slovenskej republiky. Mohla urobiť to, že mohla prijať nariadenie, ktorým by zastavila realizáciu tohto zákona na južnom Slovensku. Mohla zakázať zriaďovanie takýchto kancelárií, mohla vyzvať politikov Strany maďarskej koalície, aby sa nepodpisovali pod takéto požiadavky na registráciu takýchto inštitúcií v zmysle slovenského práva, pretože tým ho porušujú. Takže naša požiadavka je legitímna. Vyprosíme si, aby tu prišiel pán Dzurinda a rozprával nám o tom, že sme nacionalisti a že nemyslíme to so Slovenskom dobre, lebo máme požiadavku, aby vláda zastavila realizáciu kontroverzného zákona na území Slovenskej republiky. I. Presperín, podpredseda NR SR: Ďakujem. Dávam slovo pani poslankyni Keltošovej vzhľadom na to, že pán poslanec Kotian vyčerpal svoj čas. Nech sa páči, prosím. O. Keltošová, poslankyňa: Ďakujem za slovo, pán predsedajúci. Pán minister, vystupujem po prvýkrát v tejto rozprave k tomuto bodu programu a chcem vás upozorniť, že vaše informácie o tom, ako nás, nechcem povedať, že chvália, ale uznávajú zahraničné inštitúcie, ako nám držia palce, nie, nie sú celkom presné. Prečítam vám z tlačového telegramu zo Štrasburgu z Rady Európy zo dňa 10. januára 2002, z vystúpenia generálneho tajomníka Rady Európy Schwimmera, ktorý privítal podpis Memoranda o porozumení medzi Maďarskom a Rumunskom a v závere svojho vystúpenia nabáda všetky členské štáty Rady Európy, aby nasledovali tento príklad vždy, keď to bude potrebné a vhodné. Myslím si, že aj toto už je určitá ulička, do ktorej nás smerujú medzinárodné inštitúcie, keď nám Schwimmer dáva za príklad rumunsko-maďarskú zmluvu. Odporúčania Benátskej komisie sú naozaj len odporúčania a nemajú záväzný charakter, čím sa náš manévrovací priestor výrazne zužuje. A ešte mám jednu otázku, pán minister. S textom návrhu vyhlásenia Národného zhromaždenia Maďarskej republiky ste hovorili, že je problém na druhej strane, to znamená u Maďarov. Je tam problém s tým vyhlásením, v ktorom sa konštatuje, že „Národné zhromaždenie Maďarskej republiky vyhlasuje, že prijatím tohto zákona nemá zámysel narúšať všeobecné, platné a dvojstranne dohodnuté medzinárodné záväzky Maďarskej republiky v oblasti ochrany ľudských práv vrátane práv osôb patriacich k národnostným menšinám“? Alebo je tam problém s ďalšou vetou, že „účinky Zákona o Maďaroch žijúcich v susedných štátoch z hľadiska jeho účelu a predmetu majú dosah výlučne na teritoriálnu jurisdikciu Maďarskej republiky a v nijakom výklade sa nedotýkajú personálnej a teritoriálnej jurisdikcie akéhokoľvek iného štátu“? Prosím, odpovedzte mi. Mám ten text pred sebou. I. Presperín, podpredseda NR SR: Pani poslankyňa Belohorská má slovo. Nech sa páči. I. Belohorská, poslankyňa: Ďakujem pekne, pán predsedajúci. Pán minister, mňa mrzí jedno z vášho vystúpenia, že ste nevedeli oceniť prácu štátneho tajomníka Chleba, o ktorom viem, že za šesť mesiacov jeho intenzívnych rokovaní, či už s Benátskou komisiou, či so Štrasburgom, alebo s maďarskými partnermi, obhajoval záujmy Slovenskej republiky a pripravil dostatok materiálov, na základe ktorých sa vláda Mikuláša Dzurindu mohla rozhodnúť. Chcela by som povedať, pán minister, a povedala tu už kolegyňa Keltošová, že v Štrasburgu vedia veľmi dobre, že tu Maďarská republika ťahá za kratší koniec. Lebo keď nič iné, tak vy viete veľmi dobre, že povinnosť, to je zasahovanie nielen do práv, ale hlavne do povinností Slovenskej republiky, pretože je to povinnosťou vlády Slovenskej republiky starať sa o národnostné menšiny na svojom území. To znamená, že ak nám tu niekto musí pomáhať a rodinám s dvomi deťmi musí pridávať nejakú „almužničku“, malo by sa to dotknúť aj cti tohto národa. Mrzí ma aj to, že nevystúpil pán minister Šimko, lebo, myslím si, teraz nediskutujeme o nehodách v jeho rezorte, ale mal by hovoriť práve o tom, či urobil zásah ako minister tejto vlády, že sa tu zhromažďujú údaje o slovenských občanoch a tieto údaje sa posielajú do iného štátu, kde môže dôjsť k zneužitiu. Jednoducho, to už narúša aj iné princípy fungovania štátu ako starostlivosti o menšiny. A myslím si, keď v predchádzajúcom vystúpení pán poslanec Finďo hovoril o veciach, ktoré nám nedovolia zabudnúť, ja si myslím, že je to práve existencia takýchto zákonov, ktoré nedovolia zabudnúť na minulosť. I. Presperín, podpredseda NR SR: Pán poslanec Gašparovič.